MAGYAR FAÁPOLÓK EGYESÜLETE

cím: **1027 Budapest, Fő utca 68.**

levelezési cím: **9400 Sopron, Bajcsy-Zsilinszky utca 4.**

honlap cím: [**www.faapolok.hu**](http://www.faapolok.hu)

elektronikus levélcím: [**info@faapolok.hu**](mailto:info@faapolok.hu)

A Magyar Faápolók Egyesülete 2018-ban Minősített Favizsgáló tanúsítványokat adott ki.

A Magyar Faápolók Egyesületének célja, hogy a Minősített Favizsgáló jegyzékben szereplő, faápolási/favizsgálati szaktevékenységet végző kollégák végezhessenek favizsgálatokat a kiemelt dendrológiai vagy történelmi értékű, valamint a belterületen elhelyezkedő fák esetében.

A FAVIZSGÁLÓK MINŐSÍTÉSÉNEK ALAPELVEI

1. A Minősített Favizsgáló tanúsítványokat azon favizsgálók kapják meg, akik

* az eddigi favizsgáló tevékenységükkel azt kiérdemelték,
* a Faápoló és Favizsgáló Szakmérnök képzésben oktatóként részt vettek,
* a Faápoló és Favizsgáló Szakmérnök képzést sikeresen elvégezték, és szakirányú diplomát szereztek.

A MFE által kiadott tanúsítványok garantálják, hogy a minősített favizsgálók a favizsgálat elvégzéséhez és dokumentálásához szükséges szakmai tudással rendelkeznek, azt az elfogadott irányelvek szerint, megbízhatóan végzik.

A Minősített Favizsgáló a MFE szakmai irányelveit követve végzi munkáját, vizsgálati módszereinek leírása, dokumentációja megfelel a szakmai követelményeknek. Szakvéleménye tudományos megalapozottsággal készül, közérthető, reális adatokat tartalmaz, melyek azonos eljárási feltételek mellett leellenőrizhetőek, visszaigazolhatóak.

1. A tanúsítvánnyal rendelkező favizsgálók szakmai kötelessége a folyamatos önképzés, amelynek alapja a szakirodalom, a szakmai tudományos tevékenység ismerete és az abban való aktív részvétel.

Ennek ellenőrzésére a MFE „kredit” rendszert dolgozott ki.

Az évenként összegyűjtendő pontok száma: 5 kredit

Kreditpontok az alábbi tevékenységekért kaphatóak:

Faápoló és Favizsgáló Szakmérnök képzés oktatója: óránként 2 kredit

Faápoló (OKJ „B”) szakképzés oktatója: óránként 2 kredit

MFE szakmai konferencián előadás: 5 kredit

MFE szakmai konferencián való részvétel: naponta: 2 kredit

Egyéb szakmai konferencián faápolásról vagy favizsgálatról szóló előadás tartása: 5 kredit

Egyéb szakmai konferencián való részvétel: egyedileg kerül kiírásra

Szakmai publikáció (elektronikus is): egyedileg kerül elbírálásra

Szakmai versenyeken, kiállításokon való aktív részvétel: egyedileg kerül kiírásra

Szakmai versenyeken, kiállításokon való látogatói részvétel: egyedileg kerül kiírásra

A szakmai konferenciák, publikációk bejelentése, annak „kredit értékének” elbíráltatása, valamint a kreditek érvényesíttetése az igazolást kérő feladata.

1. A MFE a Minősített Favizsgálók jegyzékét 2018-ban egyesületi tagságtól függetlenül közzéteszi, az egyesületi tagoknak az Egyesület honlapján és kiadványaiban lehetőséget biztosít a megjelenésre.
2. A MFE által kiadott tanúsítványok két évig érvényesek, azok meghosszabbításának feltételei:

* a favizsgáló a Magyar Faápolók Egyesületének tagja,
* a favizsgáló ellen nem merült fel szakmai kifogás, irányában nem történt sem büntetőjogi, sem etikai elmarasztaló eljárás,
* a favizsgáló a saját szakmai továbbképzése és fejlődése, valamint a faápoló/favizsgáló szakma oktatása, kutatása és népszerűsítése érdekében két év alatt igazoltan „teljesítette” az összesen 10 kredit értékű szakmai pontot.